**סיפורו של מרלו"ג**

מעשה שהיה כך היה.

(אבקש לא לתפוס אותי בתאריכים מדויקים , זה לא באמת חשוב...)

**פרק א – היסטוריה, מאז ועד היום**

מזה שנים רבות ניסו החקלאים למצוא שימוש לשטח התעשייה קלה/מלאכה שעמד לרשותם.

באיזה שהוא מקום ראינו את זה כמקור הכנסה לפנסיה שלנו. רובנו עברנו מזמן את ה 60 ומשום ששנים רבות עבדנו בחקלאות, הפנסיה שלנו - לא מי יודע כמה.

עלו רעיונות רבים, לקחנו יועצים מקצועיים וחשבנו מה הכי נכון לעשות. החלטנו שנעשה את זה ביחד – לא משהו מקובל אצל מושבניקים...וזאת משום שנכון לעבוד מול ישות אחת.

בין 2007 ל-2014, בעזרתם של מומחים , הגענו למסקנה שהכי נכון לבנות מחסן לוגיסטי (כך קראו לזה אז). למה מחסן לוגיסטי? כי מחסן לוגיסטי אינו מזהם, אינו רועש, ובמסגרת השינויים שיהיו במחלף יפתחאל , הוא לא יפריע ויימצא במקום טוב מבחינת תנועה וגישה. מבחינה עיסקית הכי נכון להגיע ליזם קצה, ולא למישהו שיבנה וישכיר לאחרים.

יפה. עכשיו לך תמצא שותף טוב. פגשנו הרבה בדרך, עם חלקם ממש התקדמנו.

הייתה למשל הצעה של חברה שרצתה להקים כאן מפעל להסבת קונטיינרים למשרדים או בתים וכיו"ב, שאותה דחינו בגלל רעש , זיהום, צריכת חשמל וכו'. הגיעו אלינו גם חברות כמו "מגה אור" ועוד ועוד...

ואז הגיעו אנשי "סלע לוגיסטיקה" – אנשים כלבבנו , מושבניקים מ"בני דרום" בעלי ניסיון רב בתחום, נחמדים ו... לא עובדים בשבת. באופן לא מפתיע , גם אנחנו מצאנו חן בעיניהם, יש כימיה.

מאמר מוסגר – הוועד החקלאי עושה ועשה את עבודתו עם דיווח מלא לאסיפת החקלאים ומתקדם עם אישור האסיפה. זהו ועד שנבחר מחדש כל שנה.

ב12 ביוני 2019 דיווחנו לוועד הקהילתי על חתימת הסכם עם סלע לוגיסטיקה ויציאה לדרך. הוועד ראה בהודעה זו המשך טבעי לתהליך, ולא מצא לנכון לדווח מיידית לכלל היישוב.

ב16 ליוני 2020 דיווחנו לוועד על התקדמות נוספת ותכנון .

ניתן להיכנס לאתר אלון הגליל ולראות בפרוטוקולים של ועד הנהלה. זה "מוסתר" שם לידיעת הציבור.

לפני כחודשיים התקיימה אסיפה. עלו בה תובנות חשובות מצד אחד, ומצד שני גל עכור שבכֵנוּת - לא הבנו את עומקו/ גובהו. בעקבות האסיפה החליט הוועד למנות ועדת בדיקה בלתי תלויה (מגוון דעות) שתחקור את העניין לעומק, תציג את מסקנותיה לאסיפה ונקבל החלטות מושכלות.

בתחילת תהליך עבודת הוועדה, שהיה לי הכבוד להשתתף בה, עלו מייד התובנות החשובות - יש לתת את הדעת על שלושה היבטים: משפטי, תנועה ובטיחות ונופי.

גייסנו בתשלום יועצים מקצועיים לכל תחום, ובמקביל תתי וועדות בדקו את כל הנושאים לעומק.

מסקנות הביניים (שלמעשה הוגשו בסוף עבודת הצוות כהמלצה לוועד):

* **היבט משפט** – על פניו, לא ניתן להתנגד למרלו"ג! לבקשת ההקלה כן. יחד עם זאת - לא ברורה התועלת הכלכלית שכן צעד כזה יכול לגרור את היישוב להוצאות משפטיות גבוהות וסיכויי ההצלחה אינם גבוהים.
* **תנועה ובטיחות** – לפי חוות הדעת המקצועית, לא צפויים פקקים, גם אם תהיה כיכר תנועה שהיא בטיחותית יותר. כיכר זו לא תוכננה, ויתכנו עלויות שלא יכוסו ע"י נת"י. כמו כן הומלץ לדאוג לשביל אופניים ותנועה בטיחותית של הולכי רגל לכיוון היער.
* **היבט נופי** – אין ספק שקשה "להחביא" מבנה בסדר גודל כזה, ויש לתת את הדעת על הנוכחות שלו בשטח, ולדאוג לפתרונות נגר, ניקוז וכו'.

כשראו שני הוועדים - המוניציפאלי והחקלאי - את המסקנות המתגבשות, ישבנו ביחד כדי לגבש דרכים לגשר על הפערים וכדי להימנע ממאבק משפטי ארוך, שיניב פירות רק לעורכי הדין.

גמרנו אומר לנסות להגיע להבנות שייטיבו עם כל הצדדים. יונתן גרינבוים מ"סלע לוגיסטיקה" הגיע לישיבה משותפת איתנו. האיש בא עם רצון טוב. זה טיבו. הוא רוצה להיות שכן טוב, יכול להציע מקומות עבודה. יונתן הסכים לבנות קומת משרדים, לשתף יועצת נוף בתכנון, להתחייב למספר משאיות מקסימלי. הכל כדי להימנע ממלחמות מיותרות. החקלאים לקחו על עצמם את נושא הכיכר, שביל האופניים והבטחה שלא יהיו שינויי בעלים ללא הודעה מראש.

נראה היה שהכל טוב. ואז הגיעה האסיפה.

תעשו רגע אתנחתא, סיפור ארוך... לפרטי פרטים...

**פרק ב- האסיפה -ההלם , האלם וכל מה שביניהם**

התחילה האסיפה. 3 אנשים, שאני לא רוצה לתת בהם סימנים השתלטו על השיח.

והשיח, למי שלא הרגיש בכך, היה אלים, בוטה ומתחת לכל ביקורת.

שני אנשים נכנסו ב200 קמ"ש ביועצת המשפטית שלא הבינה מאין ועל שום מה כל זה נחת עליה. התווכחו שוב ושוב על קוצו של פסיק, הטילו דופי ביועצת המשפטית בפרהסיה, הטילו דופי בוועדה שבחרה אותה לכאורה בצורה מוטית...

חברים, אני התביישתי.

ויותר התביישתי שאף אחד לא קם לבלום את ההתקפה הבוטה הזו. (ניסיתי בצ'אט אבל אמרו לי שלא סותמים פיות...)

ובא אחריהם השלישי , שנופף בניירות חסרי קשר והזמין את כולם לראות איך הוא מוכיח שהכול קנוניה אחת גדולה.

בהמשך עלו מומחי תנועה דגולים ובזה תם הטקס.

כל העבודה הגדולה שנעשתה ע"י הצוות התמסמסה ע"י שלושה אנשים שהם בעד הנגד ונגד הבעד.

**פרק ג – רשתות חברתיות , הסתרה, הסתה.**

אני עוצר פה רגע , כי זה הכי כואב, והדופק עולה, אני בורר את המילים בקפידה, לא להיגרר לאן שמנסים לגרור אותנו.

אומרים שאנחנו מסתירים. הראיתי קודם את הפרסום בפרוטוקולים של הישוב.

קבוצת אנשים **אנונימית** יצאה במסע הסתה מוסתר היטב – כדי שלא ידעו מיהם. הם לא מראים את פניהם באסיפה בזום. הם יוצרים קבוצות ווטסטאפ סודיות להתנגדות. וכותבים כאבירי מקלדת אמיתיים **בעילום שם,** בפונטים גדולים , צבעים , סימני קריאה... קומו התעוררו, אסון נורא עומד לקרות, חיינו עומדים להשתנות, הצילו...

והגדילו לעשות ואמרו "למען עתיד היישוב , ילדינו ונכדינו" .

הלו! התבלבלתם. **אנחנו כבר פה, עם הילדים והנכדים שלנו,** אתם חושבים שלא נדאג לעתידם?

שנסכן אותם?

ובמקביל, ברשתות החברתיות – החקלאים מועלים על מוקד, ולצערי אני אפילו לא ציני.

אנחנו "מרחנו", "שיקרנו", "הסתרנו", "הכול מתוך תאוות בצע", לא אכפת לנו מכלום - לא מהטבע, לא מהיישוב...

זה בסדר להתנגד, אבל להתנפל ככה עלינו? שכחתם מי אנחנו באמת?

הכושי עשה את שלו , הכושי יכול ללכת.

ההצבעה, שברקע שלה "נשמעו" קולות הגעוואלד של אדם **שאין לו זכות הצבעה**: תגיעו להצביע, זה חשוב לעתיד היישוב ... (עד שניר סיני עצר את הטירלול הזה).

אז הצעת הוועד לא התקבלה.

**פרק ד – מה יצא לנו מזה, ולאן מועדות פנינו**

אנחנו החקלאים - נפגענו מהלך הרוח, מהשיח הפוגעני – קשות! באנו לברך ויצאנו מקללים.

אנחנו יוצאים מהסיפור, ונראה לי שרוח ההתנדבות שלנו לקהילה ירדה לגמרי, לפחות בטווח הנראה לעין.

ומה הלאה?

כמו שאמרו לנו עורכי הדין : זכותו של היזם להגיש בקשת הקלה, וזכותם של אחרים להתנגד

והוועדה תקבל החלטה כחוק , כי זה מה שקובע ולא אמוציות של צד זה או אחר.

וכאן הייתי רוצה לסכם את הסיפור הארוך והמרתק .... בשניים שלושה משפטים: המרלו"ג קם על פי חוק. כדי לקבל אישורים סופיים עליו לעמוד בתקנות מחמירות של הוועדה לתכנון בכל הנושאים שהועלו קודם. וכך יהיה. המרלו"ג יוקם באיזור שיועד לכך כהמשך לאיזור משקי שיש בו סככות בגובה 13 מטר. הפינה הגבוהה ביותר היא הפינה הצפון-מערבית, שהכי פחות נצפית.

אף אחד לא בא בטענות לתחנת הרכבת הקלה שהולכת לקום עם אלפי מקומות חנייה, אף אחד לא התרעם על שלל הסככות של שכנינו בכניסה החדשה לישוב.

מה שהכי מפריע זה המרלו"ג , אולי כי הוא של החקלאים? מותר קריצה אחת?

כדי לצאת למאבק משפטי כולל – צריך הרבה כסף.

המיילים האנונימיים מציירים את "התענוג" הזה כמו קניית מתנה לגננת בסוף שנה – כל משפחה 100 שקל. וזה ממש לא כך! הוצאנו כבר כ 40,000₪ לטובת היועצים והתהליך.

עורכת הדין נקבה במספר של כ 100,000₪ כדי להגיע לוועדות ערר ראשוניות. במידה ויהיו עיכובים

עלולה להיות תביעה נגדית משמעותית, ופה אנחנו עולים ומטפסים בסדר גודל התשלומים.

המרלו"ג בהליך מסוים יכול להניב לישוב 730,000₪ ארנונה בשנה. זו תרנגולת שמטילה ביצי זהב. האם נכון לגרור את כל הישוב למאבק משפטי "נוסח יד חנה" שיפרק לגמרי את הקהילה ללא קשר לתוצאות?

אני חושב שלא.

מי שזה בנפשו – שיתנגד. אנחנו כאגודה חקלאית - ממש לא שם.

מילה אחרונה, כי אולי הגזמתי קצת באורך

תודה לאנשי הוועד ויונתן שעוברים ימים קשים על לא עוול בכפם.

זה הזמן לקרוא לקהילה להתאחד, לכבד את השיח, לא לצאת בהתקפות אנונימיות גסות.

להיות בני אדם.

ואני מקווה ומאמין שבסוף הסיפור בעוד 50 שנה נוכל להגיד על שתי האגודות שהן חיות יחדיו באושר עד עצם היום הזה.

תודה.

דובי רז